Sien die goeie in SA, vra RamaphosaPres. Cyril Ramaphosa (18 Februarie 2021) (Foto: GCIS) Mense moet die positiewe in Suid-Afrika en Suid-Afrikaners raaksien eerder as om heeltyd op die negatiewe te fokus, het pres. Cyril Ramaphosa Donderdag in sy repliek op die debat oor die staatsrede gesê. Hy was in Kaapstad tydens die debat, maar het die eerste Suid-Afrikaanse president in die geskiedenis geword om hom nie te verwerdig om die debat oor sy eie staatsrede by te woon nie. Hy het ook nie ‘n enkele verwysing na enige van die sprekers in die debat of enige spesifieke insette deur enige sprekers in die debat gemaak nie, sodat dit glad nie ‘n repliek op die debat was nie, maar ‘n tipe tweede toespraak. Ramaphosa se kernboodskap was dat Suid-Afrikaners “moet terugsit en die koffie inadem”, besef wat goed is aan en in die land, en staat maak op die land se krag om die land se swakhede te oorkom. Hy het gesê vordering in die oorkoming van uitdagings beteken nie bloot onophoudelike vooruitgang nie, maar ook om struikelblokke baas te raak. Hy het voorts twee aankondigings gemaak in die toespraak, wat ‘n uur geduur het. Eerstens gaan Suid-Afrika ‘n “Platinumvallei” vir navorsing en verwerking van onder meer platinum en waterstof vestig, in klaarblyklike navolging van die Amerikaanse Silicon Valley in die deelstaat Kalifornië. Tweedens het hy aangekondig dat ‘n taakspan onder leiding van die minister van hoër onderwys en opleiding, dr. Blade Nzimande, aangestel is om ‘n groep Suid-Afrikaanse wetenskaplikes byeen te voeg om entstowwe vir hierdie en toekomstige pandemies hier te lande te ontwikkel. Ramaphosa het Suid-Afrikaners gemaan om nie grondhervorming en verhoogde landbouproduksie as wedersyds uitsluitend te sien nie. Die een moet volgens hom lei tot die ander. Voorts het hy lank stilgestaan by die feit dat die eerste inentings in Suid-Afrika teen die koronavirus Woensdag in die Kaapse voorstad Khayelitsha plaasgevind het, waar hyself ook ingeënt is. Hy het mediese personeel gehuldig, en gesê die Suid-Afrikaanse regering het die land se inwoners gehelp deur die gesondheidsrisiko met inperking te beperk en deur ondernemings met toelaes te ondersteun. In ‘n teken dat opposisielede se insette tot die debat wel impak gehad het al kon die staatshoof nie so ver kom om dit te beantwoord nie, het Ramaphosa gesê die opposisie was beledigend en dat selfs ‘n dwaas terugskouend wys kan wees. Hy het Suid-Afrikaners versoek om nie die land se bates te vergeet nie, waarvan die inwoners die grootste bate is. So byvoorbeeld het Suid-Afrikaners reeds ventilators en beskermende mediese toerusting begin vervaardig, wat tans uitgevoer word. Ramaphosa het onderneem dat entstowwe behoorlik versprei sal word en dat die wyd voorspelde chaos en wanpraktyke nie sal voorkom nie. Die staatshoof wil spesifieke aandag gee aan die teleurgestelde jeug. Hy het onderneem dat die fokus op vroeë kinderontwikkeling nie verslap sal word nie. Voorts het Ramaphosa gesê die klem op Covid-19-entstowwe sal nie minder klem op antiretrovirale middels beteken nie. Meer staatstenders sal aan vroue toebedeel word, het hy belowe. Toerisme is volgens hom belangrik en die uitbreiding van e-visums sal hierdie sektor help.